Document ID: 31999R0502

Komisijos reglamentas (EB) Nr. 502/1999
1999 m. vasario 12 d.
iš dalies keičiantis Reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą [1], su paskutiniais pakeitimais, padarytais Europos Parlamento ir Tarybos reglamentu (EB) Nr. 82/97 [2], ypač į jo 249 straipsnį,
(1) kadangi Komisijos reglamente (EEB) Nr. 2454/93 [3] su paskutiniais pakeitimais, padarytais Reglamentu (EB) Nr. 46/1999 [4], nustatytos Reglamento (EEB) Nr. 2913/92 įgyvendinimo nuostatos;
(2) kadangi pastaraisiais metais dėl tranzito procedūrų kilę sunkumai padarė ir toliau daro didelių nuostolių valstybių narių biudžetams ir Bendrijos nuosaviems ištekliams bei kelia nuolatinę grėsmę Europos prekybai ir ūkio subjektams;
(3) kadangi dėl to tranzito procedūrų modernizavimas, kurio svarbus elementas yra kompiuterizavimas, laikomas būtinu;
(4) kadangi 1995 m. lapkričio 23 d. posėdyje Vidaus rinkos taryba priėmė rezoliuciją dėl muitinio tranzito kompiuterizavimo [5]; kompiuterizavimo poreikis buvo nustatytas 1996 m. gruodžio 19 d. Europos Parlamento ir Tarybos Sprendime Nr. 210/97/EB, priimančiame muitinių veiksmų programą Bendrijoje (Muitinė 2000) [6];
(5) kadangi kompiuterizavimą taip pat rekomendavo Europos Parlamento Laikinasis Bendrijos tranzito sistemos tyrimų komitetas [7] ir Komisija savo veiksmų plane dėl tranzito Europoje [8];
(6) kadangi, norint įdiegti naujas kompiuterizuotas procedūras, pagrįstas modernia informacine technologija ir elektroniniais duomenų mainais (EDI), reikia pritaikyti teisines nuostatas, atsižvelgiant į procedūrinius, techninius, saugos ir teisinio aiškumo reikalavimus;
(7) kadangi techninių, procedūrinių ir fizinės saugos priemonių įgyvendinimas yra svarbiausias veiksnys, užtikrinant ir išlaikant patikimą bei saugų kompiuterizuotos tranzito sistemos veikimą;
(8) kadangi 1995 m. spalio 24 d. Europos Parlamentas ir Taryba priėmė Direktyvą 95/46/EB [9] dėl asmenų apsaugos tvarkant asmens duomenis ir dėl laisvo tokių duomenų judėjimo;
(9) kadangi, norint naują kompiuterizuotą tranzito sistemą įgyvendinti atskirais funkciniais etapais, reikia sukurti teisinę bazę, atitinkančią šį pasikeitimą;
(10) kadangi šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2454/93 iš dalies keičiamas taip:
1. Į 341 straipsnį įterpiamas tokia 1a dalis:
"1a. Muitinė pagal pačios apibrėžtas sąlygas ir būdus bei deramai atsižvelgdama į muitinės taisyklėse nustatytus principus gali leisti deklaraciją arba kai kuriuos jos duomenis pateikti diskeliuose arba magnetinėse juostose arba keistis informacija panašiais būdais, prireikus koduota forma."
2. 345 straipsnio 2 dalis pakeičiama taip:
"2. Pateikiamų krovinio aprašo egzempliorių skaičius turi būti toks, kokio reikalauja muitinė."
3. 346 straipsnio 2 dalis pakeičiama taip:
"2. Išvykimo įstaigai pateikiamas toks deklaracijos T1 egzempliorių skaičius, kokį nustato muitinė."
4. 350 straipsnio 1 dalis pakeičiama taip:
"1. Prekės gabenamos kartu su išvykimo muitinės įstaigos išduotu T1 dokumentu. Jei leidžiama, minėtą dokumentą galima atspausdinti naudojant vykdytojo kompiuterinę sistemą."
5. Įterpiami toliau pateikti 350a - 350d straipsniai:
"350a straipsnis
1. Jeigu tranzito deklaracija išvykimo įstaigoje apdorojama kompiuterinėmis sistemomis, T1 dokumentas pakeičiamas 350c straipsnio pirmojoje pastraipoje nurodytu tranzito lydinčiuoju dokumentu.
2. 1 dalyje nurodytu atveju išvykimo įstaiga pasilieka deklaraciją ir apie prekių išleidimą praneša pateikdama tranzito lydintįjį dokumentą vykdytojui. Šiuo atveju 249 straipsnis ir 348 straipsnio 2 dalis netaikomi.
350b straipsnis
1. Jeigu šios antraštinės dalies nuostatos nurodo bet kuriuos egzempliorius, deklaracijas arba dokumentus, reiškiančius T1 dokumentą, kuris pridedamas prie Bendrijos tranzitu gabenamos siuntos, šios nuostatos mutatis mutandis taikomos tranzito lydinčiajam dokumentui.
2. Jeigu nuoroda daroma į daugiau kaip vieną dokumento egzempliorių, muitinė prireikus pateikia papildomas tranzito lydinčiojo dokumento egzempliorius.
350c straipsnis
1. Tranzito lydintysis dokumentas turi atitikti 45a priede pateiktą pavyzdį ir duomenis.
2. Tranzito lydinčiajame dokumente negali būti daromi pakeitimai, papildymai ar išbraukymai, išskyrus tuos atvejus, kai šiame reglamente numatyta kitaip.
350d straipsnis
1. Prireikus prie tranzito lydinčiojo dokumento pridedamas prekių sąrašas, kurio pavyzdys ir duomenys pateikti 45b priede, arba krovinio aprašas.
2. Krovinio aprašo sąraše arba tranzito lydinčiajame dokumente nurodytas prekių sąrašas yra neatsiejamos tranzito lydinčiojo dokumento dalys ir negali būti pateikti atskirai nuo šio dokumento."
6. 373 straipsnio 2 dalis pakeičiama taip:
"2. Šio straipsnio 1 dalyje nurodyta garantija gali būti pateikiama sumokant išvykimo įstaigai piniginį užstatą. Šiuo atveju jis grąžinamas, kai išvykimo įstaigoje įforminama išorinio Bendrijos tranzito procedūra."
7. 374 straipsnis pakeičiamas taip:
"374 straipsnis
Garanto įsipareigojimų galiojimas nutrūksta susidarius Kodekso 199 straipsnio 1 dalyje nurodytoms aplinkybėms, be to, jo įsipareigojimų galiojimas taip pat nutrūksta praėjus 12 mėnesių nuo T1 deklaracijos įregistravimo dienos, jeigu išvykimo valstybės narės muitinė jam nepraneša apie tai, kad su išorinio Bendrijos tranzito procedūra susiję formalumai nebaigti.
Tais atvejais, kai per pirmojoje pastraipoje nurodytą laikotarpį muitinė praneša garantui apie tai, kad išorinio Bendrijos tranzito procedūra susiję formalumai nebaigti, jam taip pat pranešama ir apie tai, kad iš jo reikalaujama ar gali būti pareikalauta sumokėti pinigų sumas, susijusias su atitinkama Bendrijos tranzito operacija, kurias jis yra įsipareigojęs sumokėti. Šį pranešimą garantas turi gauti ne vėliau kaip praėjus trejiems metams nuo T1 deklaracijos įregistravimo dienos. Jeigu iki nurodytojo laikotarpio pabaigos garantas tokio pranešimo negauna, jo įsipareigojimų galiojimas taip pat nutrūksta."
8. 388 straipsnis papildomas tokiu tekstu:
"6a SKYRIUS
Papildomos nuostatos, taikomos tais atvejais, kai muitinės tranzito duomenimis tarpusavyje keičiasi naudodamos informacinę technologiją ir kompiuterinius tinklus
1 skirsnis
Taikymo sritis
388a straipsnis
1. Nepažeidžiant specialių aplinkybių ir šios antraštinės dalies nuostatų dėl Bendrijos tranzito procedūros, kurios prireikus taikomos mutatis mutandis, šiame skyriuje nurodyta informacija muitinės keičiasi naudodamos informacinę technologiją ir kompiuterinius tinklus.
2. Šio skyriaus nuostatos taikomos tik išorinio ir vidinio Bendrijos tranzito procedūroms.
388b straipsnis
Šio skyriaus nuostatos netaikomos:
a) prekių gabenimui geležinkeliais pagal 413-441 straipsnius;
b) prekių gabenimui oru pagal 444 straipsnį;
c) prekių gabenimui jūra, jeigu pagal 448 straipsnį taikomos supaprastintos procedūros; ir
d) prekių gabenimui vamzdynais.
2 skirsnis
Sauga
388c straipsnis
1. Be 4a straipsnio 2 dalyje numatytų saugos reikalavimų muitinės nustato bei palaiko pakankamas saugos priemones, užtikrinančias veiksmingą, patikimą ir saugų visos tranzito sistemos veikimą.
2. Siekiant užtikrinti pirmiau nurodytą saugos lygį, kiekvienas duomenų įvedimas, keitimas ir išbraukimas registruojamas, nurodant tokio apdorojimo priežastį, laiką ir jį inicijavusį asmenį. Be to, pirminiai duomenys arba bet kurie minėtu būdu apdoroti duomenys saugomi ne trumpiau kaip trejus kalendorinius metus nuo metų, už kuriuos jie pateikti, pabaigos arba ilgiau, jeigu taip nustatyta kitur.
3. Muitinė nuolat kontroliuoja saugą.
4. Atitinkamos muitinės viena kitą informuoja apie visus įtariamus saugos pažeidimus.
3 skirsnis
Tranzito deklaracija
388d straipsnis
1. Nukrypstant nuo 222 straipsnio 1 dalies, tranzito deklaracijos, sudarytos naudojant 4a straipsnio 1 dalies a punkte nurodytas duomenų apdorojimo priemones, struktūra ir turinys turi atitikti 37a ir 37b priedus.
2. Nepažeidžiant 1 dalies, jeigu tranzito deklaracija sudaroma 388f straipsnyje nustatyta tvarka, taikomi 222-224 straipsniai.
388e straipsnis
Muitinė pagal pačios apibrėžtas sąlygas ir būdus bei deramai atsižvelgdama į muitinės taisyklėse nustatytus principus, gali leisti krovinio aprašus naudoti kaip aprašomąją tranzito deklaracijos, sudarytos naudojant duomenų apdorojimo priemones, dalį.
4 skirsnis
Įgaliotieji siuntėjai
388f straipsnis
1. Nukrypstant nuo 398 straipsnio, įgaliotasis siuntėjas išvykimo muitinės įstaigai tranzito deklaraciją pateikia prieš numatytą prekių išleidimą.
2. Minėtas leidimas gali būti duotas tik tam asmeniui, kuris įvykdo 399 straipsnyje nustatytas sąlygas ir savo tranzito deklaraciją pateikia bei su muitinėmis bendrauja naudodamasis duomenų apdorojimo priemonėmis.
388g straipsnis
Nukrypstant nuo 400 straipsnio b punkto, pirmiau minėtame leidime pirmiausia nurodomas laikotarpis, per kurį įgaliotasis siuntėjas turi pateikti deklaraciją, kad prieš numatytą prekių išleidimą muitinė galėtų atlikti būtiną kontrolę.
5 skirsnis
Procedūros atlikimas
388h straipsnis
Išvykimo įstaiga ne vėliau kaip prekių išleidimo metu deklaruotą paskirties įstaigą informuoja apie gabenimą tranzitu, perduodama jai 37a ir 37b prieduose nustatytą pranešimą.
388i straipsnis
1. Nukrypstant nuo 356 straipsnio 2 dalies, paskirties įstaiga pasilieka tranzito lydintįjį dokumentą ir iš karto išsiunčia išvykimo įstaigai 37a ir 37b prieduose nustatytą pranešimą apie atvykimą bei tuose pačiuose prieduose nustatytą pranešimą apie kontrolės rezultatus, tuojau pat, kai tik juos sužino.
2. Išvykimo įstaigai pateiktas pranešimas apie atvykimą negali būti naudojamas kaip nuolat vykdomos tranzito operacijos įrodymas.
388j straipsnis
Jeigu tranzito duomenimis tarp išvykimo ir paskirties įstaigų keičiamasi naudojant informacinę technologiją ir kompiuterinius tinklus, prekių kontrolė atliekama pagal išvykimo įstaigos atsiųstą pranešimą."
9. Įterpiamas šio reglamento I priede pateiktas 37a priedas.
10. Įterpiamas šio reglamento II priede pateiktas 37b priedas.
11. Įterpiamas šio reglamento IIII priede pateiktas 38a priedas.
12. Įterpiamas šio reglamento IV priede pateiktas 45a priedas.
13. Įterpiamas šio reglamento V priede pateiktas 45b priedas.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1999 m. kovo 31 d. Tačiau Komisijos reglamento (EEB) Nr. 2454/93 350a straipsnio pirmosios pastraipos nuostatos taikomos išvykimo įstaigoje ne vėliau, nei joje bus įdiegta kompiuterizuota tranzito sistema.
Šio reglamento įsigaliojimo metu galiojantys leidimai, suteikti pagal 398 straipsnį, ne vėliau kaip iki 2004 m. kovo 31 d. turi atitikti 388f ir 388g straipsnių reikalavimus.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. vasario 12 d.

Labels: 3
11